 Уступныя заўвагі

Дакладнае веданне правілаў пісьма – гэта неад’емны элемент культуры чалавека, свайго роду яго візітная картка, адна з састаўляючых іміджу. Таму фарміраванне і ўдасканаленне пісьмовых навыкаў – надзвычай важная навучальная задача. Яе асноўным прыкладным аспектам з’яўляецца практычнае авалоданне арфаграфічнымі правіламі, кадыфікаванымі ў сучасных правапісных зводах. У вузаўскім вучэбным працэсе паспяхова прымяняецца цэлы комплекс метадаў і прыёмаў, з дапамогай якіх дасягаецца засваенне норм правапісу. Аднак практычныя веды маглі б стаць  больш трывалым, калі паказаць студэнтам гістарычную аснову вывучаемых арфаграфічных фактаў і з’яў,  прадэманстраваць, што сённяшні беларускі правапіс – не адасоблены фрагмент, а натуральны вынік працяглага правапіснага працэсу, здабытак шматгадовых намаганняў вучоных і грамадскасці, скіраваных на выпрацоўку дасканалых сродкаў і спосабаў перадачы беларускай мовы на пісьме. Веданне гісторыі станаўлення правапісу, аб’ектыўнае ўяўленне аб арфаграфічнай традыцыі, безумоўна, можа паспрыяць больш глыбокаму разуменню сутнасці дзеючых прынцыпаў і правілаў, а таксама некаторых праблем і недакладнасцей, якія існуюць у сучаснай беларускай арфаграфіі. 

У вучэбных праграмах па гісторыі мовы пытанні гісторыі станаўлення правапісу асвятляюцца толькі фрагментарна. Прапануемае выданне з’яўляецца спробай у пэўным сэнсе запоўніць гэты прабел, а менавіта падрабязна разгледзіць перыяд ХІХ - пачатку ХХ стагоддзя – адзін з найбольш значных этапаў у працэсе станаўлення беларускай арфаграфічнай сістэмы, калі фактычна закладваўся яе фундамент і вызначаліся напрамкі далейшага развіцця. Вывучэнне стану беларускай арфаграфіі гэтага перыяду мае вялікае значэнне ў навучальным працэсе. Па-першае, асвятленне адной з найбольш яркіх старонак гісторыі сучаснага правапісу спрыяе лепшаму разуменню некаторых пытанняў гісторыі беларускай літаратурнай мовы, напрыклад, паказвае тую нарматыўную аснову, на якой адбылося фарміраванне прынцыпаў і правілаў першай беларускай граматыкі “Беларускай граматыкі для школ” Б. Тарашкевіча (Вільня, 1918). Па-другое, дакладнае апісанне графіка-арфаграфічных асаблівасцей тагачасных беларускіх выданняў, выяўленне агульнапашыраных арфаграм і ўлік адступленняў ад іх даюць важны матэрыял аб фанетычных працэсах той пары, каштоўны пры вывучэнні гістарычнай фанетыкі. Па-трэцяе, аналіз адлюстраваных на пісьме дыялектных рыс можа быць карысным у курсе дыялекталогіі, паколькі дазваляе праясніць пытанне аб дыялектнай аснове сучаснай беларускай літаратурнай мовы. Акрамя таго, веданне арфаграфічнай спецыфікі гэтага вызначальнага перыяду можа дапамагчы студэнтам вызначыць сваю пазіцыю ў шэрагу разнастайных падыходаў і поглядаў адносна неабходнасці і шляхоў рэфармавання сучаснага беларускага правапісу. 

Пытанне аб беларускіх графіка-арфаграфічных асаблівасцях ХIХ - пачатку ХХ стагоддзя распрацоўвалася ў навуковых даследаваннях Л. М. Шакуна, І. І. Крамко, А. К. Юрэвіч, А. І. Яновіч, М. Г. Булахава, П. М. Гапановіча, А. І. Жураўскага, Н. Т. Вайтовіч, А. А. Крывіцкага, Я. М. Камароўскага, М. Р. Судніка, англійскага даследчыка П. Й. Мэйо і інш. (гл. спісы літаратуры да раздзелаў), аднак, як правіла, толькі ў агульным плане або фрагментарна, на вузкім фактычным матэрыяле.

Прапануемы вучэбны дапаможнік – спроба дэталёвага, падрабязнага аналізу графічных і арфаграфічных асаблівасцяў беларускіх выданняў   ХІХ – пачатку ХХ стагоддзя. Ён з’яўляецца вынікам шматгадовых  даследаванняў, апрабаваных пры напісанні артыкулаў, дакладаў на міжнародных канферэнцыях, кандыдацкай дысертацыі адпаведнай тэматыкі, а таксама пры чытанні аднайменнага спецкурса студэнтам 3-5 курсаў беларускага аддзялення Белдзяржуніверсітэта і студэнтам факультэта беларускай філалогіі Беластоцкага універсітэта (Польшча). 

У дапаможніку ў асобных раздзелах падрабязна разгледжаны асаблівасці перыяду ХІХ – пач. ХХ стагоддзя ў гісторыі беларускай літаратурнай мовы, паказаны тагачасныя варыянтныя графічныя і арфаграфічныя рады і прыярытэтныя спосабы вырашэння ў іх варыянтных  адносін, вызначаны заканамернасці і тэндэнцыі нарматыўнага працэсу. У канцы кожнага раздзелу падаецца спіс літаратуры па тэме.  Акрамя таго, прыведзены пытанні для самаправеркі і магчымыя тэмы для рэфератаў і курсавых работ. Такі комплекс, на нашу думку, будзе спрыяць лепшаму засваенню студэнтамі як некаторых канкрэтных пытанняў па гісторыі правапісу адпаведнага перыяду, так і ўвогуле курса сучаснай арфаграфіі.

РАЗДЗЕЛ 1. ПЕРЫЯД ХІХ – ПАЧАТКУ ХХ СТАГОДДЗЯ Ў ГІСТОРЫІ БЕЛАРУСКАЙ ЛІТАРАТУРНАЙ МОВЫ

1.1. Грамадска-палітычныя ўмовы функцыянавання беларускай мовы і асаблівасці беларускага кнігадрукавання 

Працэс развіцця мовы і ўдасканалення кампанентаў яе сістэмы падпарадкоўваецца ўласным (унутраным) законам. Істотную ролю ў гэтым працэсе адыгрываюць і аб’ектыўныя пазалінгвістычныя фактары, такія, як грамадскі статус мовы, сфера яе ўжывання і інш., што ў сваю чаргу абумоўліваецца знешнімі ўмовамі  функцыянавання мовы.

Грамадска-палітычная сітуацыя на Беларусі ў ХІХ – пачатку ХХ стагоддзя фарміравалася пад уплывам агульнаеўрапейскага эканамічнага, грамадскага і культурнага ўздыму. Як і ў Расіі, у гаспадарчую сістэму якой аказаліся ўключанымі і беларускія землі, на Беларусі пачынаюцца праяўляцца адзнакі станаўлення буржуазнага грамадства. Навукова-тэхнічны прагрэс выклікае прыкметнае ажыўленне эканамічнага жыцця, рост прамысловасці, з’яўленне новых галін вытворчасці, распаўсюджанне новых тэхналогій. Дзякуючы развіццю свецкай адукацыі і пашырэнню сеткі бібліятэк, набірае сілу працэс так званай дэмакратызацыі культуры, дасягненні якой становяцца даступнымі больш шырокаму колу грамадства. Пад уздзеяннем прагрэсіўных палітычных і рэвалюцыйных рухаў на Беларусі развіваецца грамадская думка: на пачатку ХІХ стагоддзя на нацыянальна-вызваленчай хвалі узнікаюць таварыствы філаматаў і філарэтаў, у 80-я-90-я гады распаўсюджанне атрымліваюць ідэі марксізму, ствараюцца гурткі беларускіх народнікаў.

Такі комплекс абставін забяспечваў умовы для кансалідацыі беларускай нацыі, станаўлення нацыянальнай ідэі, а значыць – і для развіцця нацыянальнай мовы. Аднак шэраг іншых фактараў перашкаджаў рэалізацыі гэтага патэнцыялу. Асноўным тормазам на шляху прагрэсіўных грамадска-культурных працэсаў служыла адсутнасць беларускай дзяржаўнасці, у выніку чаго беларуская мова была пазбаўлена афіцыйнага статусу, неабходнага для яе натуральнага паўнацэннага функцыянавання. Сваю ролю адыгрывала і спецыфіка геапалітычнага становішча Беларусі, яе знаходжанне паміж дзвюх процідзеючых экспансій – польскай і расійскай. Нацыяналісты Рэчы Паспалітай і Расійскай імперыі кожны на сваю карысць імкнуліся даказаць, што не існуе спецыфічнай беларускай культуры і ўвогуле беларусаў як самастойнага народа, стараліся вытравіць нацыянальную свядомасць і сцерці гістарычную памяць, насаджаючы на Беларусі свае ідэалагічныя і нацыянальныя прыярытэты. “Беларускай культуры адмаўлялі ў праве на існаванне і самастойнае развіццё. Пры гэтым свядома ігнараваліся гістарычныя, этнаграфічныя і моўныя факты”        (Крамко: 9). Натуральна, што “прыгнечанае становішча беларускага народа адсутнасць нацыянальнай інтэлігенцыі, русіфікатарская палітыка царызму і паланізатарская дзейнасць польскіх паноў і каталіцкага касцёла … стварала незвычайныя цяжкасці на шляху фарміравання новай беларускай літаратурнай мовы” (Нарысы: 342). 

Фактарам, ад якога ў найбольш значнай ступені залежыць інтэнсіўнасць працэсу фарміравання пісьмовай мовы і ўзровень яе нарматыўнасці, з’яўляецца стан нацыянальнага кнігадрукавання. Чым больш кнігадрук арганізаваны, дасканалы і разнастайнаы, тым вышэй патрабаванні да друкаванага слова. І, нааадварот, калі нацыянальнае кнігадрукаванне развіта слаба ці знаходзіцца ў заняпадзе, кнігі на нацыянальнай мове друкуюцца нерэгулярна ці ўвогуле не выдаюцца, паслабляецца і ўвага да правапісных норм.

Беларуская выдавецкая дзейнасць разглядаемага перыяду працякала нераўнамерна і нестабільна. Перыяды яе актывізацыі і спаду былі напрамую звязаны з асноўнымі вехамі грамадска-палітычнай гісторыі беларускага народа. 

Так, рост цікавасці да беларускай нацыянальнай культуры на пачатку ХІХ стагоддзя садзейнічаў таму, што ў 30-я – 40-я гады беларускія творы, якія дагэтуль распаўсюджваліся толькі ў рукапісным выглядзе, пачынаюць трапляць у рускі і польскі друк і нават выходзіць асобнымі выданнямі. У гэты час друкуецца ананімная літаратура (напрыклад, у 1845 годзе ў друку з’яўляецца ўрывак ананімнай паэмы “Энеіда навыварат”), а таксама творы першых беларускамоўных пісьменнікаў (Я. Баршчэўскага, Я. Чачота). Але гэтыя пачынанні не атрымалі шырокага развіцця ў сілу тых грамадска-палітычных абставін, якія склаліся пасля падаўлення рэвалюцыйных выступленняў 30-х гадоў.

Сапраўдны пад’ём беларускамоўнай літаратурнай творчасці і выдавецкай дзейнасці выклікае рэвалюцыйная хваля 50-х – 60-х гадоў: паяўляюцца ў друку асобныя творы А.Рыпінскага, П.Багрыма, п’есы В.Дуніна-Марцінкевіча, выходзіць значная колькасць твораў публіцыстычнага жанру, з’яўляецца першае беларускамоўнае перыядычнае выданне – “Мужыцкая Праўда” К.Каліноўскага. Затым – паражэнне паўстання 1863 года і жорсткае табу на друкаванне арыгінальнай літаратуры на беларускай мове. Выхад беларускіх кніг спыняецца амальна паўстагоддзя.

Ажыўленне беларускай літаратуры і выдавецкай дзейнасці зноў наступае толькі ў самым канцы 80-х гадоў ХІХ стагоддзя ў сувязі з новай рэвалюцыйна-вызваленчай хваляй. 90-я гады ХІХ стагоддзя і першыя некалькі гадоў ХХ стагоддзя з’яўляюцца часам выхаду ў свет перакладных і арыгінальных, ананімных і аўтарскіх выданняў. У гэты час выходзяць творы Ф.Багушэвіча, Я. Лучыны, А. Ельскага, А.Пшчолкі, М. Косіч, перавыданні ананімнай паэмы “Тарас на Парнасе”, публіцыстычныя выданні “Хто праудзивы прыяцель бедного народу”, “Dziadźka Anton …”  і інш.

Нават гэты сціслы пералік выданняў красамоўна сведчыць наколькі інтэнсіўней становіцца літаратурны і выдавецкі працэс: усяго за перыяд з 1891 па 1906 год выйшла каля 40 толькі асобных выданняў ( Крамко, 1967: 42), у той час як за ўсё ХІХ стагоддзе – 38 ( Кніга Беларусі: 203). Але яшчэ больш важным з’яўляецца той факт, што з гэтага часу заканчваецца этап у гісторыі беларускага кнігадрукавання, калі перыяды актывізацыі выдавецкай дзейнасці пад час рэвалюцыйных уздымаў чаргаваліся з даволі працяглымі перапынкамі ў гады, калі нацыянальна-вызваленчы рух жорстка падаўляўся. Друкаванне кніг на беларускай мове становіцца рэгулярным: пачынаючы з 1891 года беларускія кнігі з’яўляюцца кожны год. Значнасць гэтай падзеі ў тым, што ва ўмовах прамой пераемнасці пачынаюць паступова складвацца пэўныя выдавецка-літаратурныя і пісьмовыя традыцыі.

Але нягледзячы нават на такія сур’ёзныя змены ў выдавецкай дзейнасці, сітуацыя з беларускай кнігай застаецца ў прынцыпе той жа, што і на працягу ХІХ стагоддзя. Як і раней “… кніга на беларускай мове выходзіць спарадычна, без пэўнай сістэмы. Як у Расіі, так і за мяжой адсутнічаюць выдавецтвы, якія займаліся б сістэматычным выданнем беларускай кнігі. З’яўленне кожнай кнігі – гэта ініцыятыва нейкай прыватнай асобы ці групы энтузіястаў” (Александровіч, 1971: 124). 

Прычына такога становішча адна – выключна неспрыяльныя абставіны для развіцця друку на беларускай мове ва ўмовах яго афіцыйнай забароны. 

Паваротным момантам у гісторыі беларускага кнігадрукавання і беларускай літаратурнай мовы з’явіўся 1906 год, калі “законам аб свабодзе друку” было адменена табу на беларускую кнігу. Пасля гэтага ў выдавецкай справе адбываюцца кардынальныя змены, назіраецца свайго роду якасны скачок. У кароткі час ствараюцца буйныя беларускія выдавецтвы і выдавецкія аб’яднанні, з’яўляюцца першыя легальныя перыядычныя беларускія выданні, прыкметна павялічваюцца колькасныя паказчыкі выхаду беларускіх кніг: з 1906 па 1915 гады выйшла прыблізна 100 кніг і брашур на беларускай мове (Крамко, 1967: 43). Прыкметна пашыраецца жанрава-стылістычная дыферэнцыяцыя літаратурнай мовы, якая да гэтага зводзілася, па сутнасці, толькі да жанраў мастацкай літаратуры і публіцыстыкі. 

Галоўнымі цэнтрамі выдання беларускай кнігі ў гэты час  становяцца Пецярбург і Вільня (некалькі пазней да іх далучаецца Мінск). Найбольш значны ўклад у развіццё беларускага кнігадрукавання ўнесла пецярбургская суполка “Загляне сонца і ў наша аконца”. У Вільні даволі прадуктыўна працавалі выдавецтвы “Нашай Нівы” і “Наша хата”, у Мінску – выдавецтвы пры часопісах “Лучынка” і “Вясёлка”.

На рэвалюцыйнай хвалі 1905-1907 гг. нараджаецца і легальны беларускі перыядычны друк. У перыяд са жніўня 1906 да студзеня 1907 года  выходзіла газета “Наша доля”. У лістападзе 1906 года выйшаў першы нумар газеты “Наша Ніва”, якой належыць выключная роля ў станаўленні беларускай літаратуры і беларускай літаратурнай мовы. У 1912 годзе ў асобны часопіс “Саха” выдзяляецца сельскагаспадарчы аддзел “Нашай Нівы”. Сярод іншых перыядычных выданняў можна назваць дзіцячы і краязнаўчы часопіс “Лучынка” (Мінск, 1913-1914), газету клерыкальнага накірунку “Biełarus” (Вільня, 1913-1914), сатырычны часопіс “Крапіва” (Вільня, 1913), студэнцкі часопіс “Раніца” (Пецярбург, 1914) і іншыя.

На развіццё беларускага кнігадрукавання адмоўна паўплывала першая сусветная вайна: у 1914 годзе прыкметна скарачаецца друкаванне беларускіх кніг, перастаюць выходзіць многія перыядычныя выданні (восенню 1914 – “Лучынка”, у студзені 1915 – “Саха”, а ў жніўні 1915 года выходзіць апошні нумар “Нашай Нівы”), спыняецца існаванне беларускіх выдавецтваў. Але поўнасцю літаратурная і выдавецкая дзейнасць не заціхае: у 1915 годзе працуюць выдавецтвы “Вясёлкі”, “Беларускае выдавецкае таварыства”, пазней беларускія кнігі друкуюцца ў выдавецтве “Вольнай Беларусі”, у 1916 годзе ў Вільні пачынае выходзіць газета “Homan”, а ў Петраградзе – “Дзянніца”, “Świetač”. Усе гэтыя факты сведчаць аб тым, што, “…беларуская літаратура была ўжо на такім узроўні, што, нягледзячы на ўсе цяжкасці, развіццё яе працягвалася, літаратурны працэс стаў грамадскай з’явай” (Александровіч, 1971: 38). 

Як відаць, грамадска-палітычная сітуацыя на Беларусі ХІХ – пачатку ХХ стагоддзя прадвызначыла такія асаблівасці беларускага кнігавыдання як яго перарывістасць, неаднолькавую інтэнсіўнасць на розных гістарычных этапах, устанаўленне прамой пераемнасці ў выдавецкім працэсе толькі з 90-х гадоў ХІХ стагоддзя, прыкметны выдавецкі ўсплёск у перыяд пасля 1906 года. Гэтыя адметныя выдавецкія рысы ў сваю чаргу непасрэдным чынам адлюстраваліся на характары тагачаснага правапіснага працэсу.

1.2. Своеасаблівасць правапіснага працэсу 

У гісторыі станаўлення сучаснай беларускай арфаграфічнай сістэмы перыяд ХІХ – пачатку ХХ стагоддзя мае выключна важнае значэнне. Своеасаблівасць яго заключаецца найперш у тым, што ён аказаўся не проста чарговым этапам у правапісным працэсе, а этапам пачатковым, з якога пачалася прынцыпова новая старонка ў гісторыі беларускага правапісу.  Старабеларуская пісьменнасць, як вядома, паступова страціла грамадскую ролю, а затым і ўвогуле спыніла сваё развіццё ў канцы ХVІІ стагоддзя. Выцесненая з усіх сфер афіцыйнага ўжытку, беларуская мова больш чым на стагоддзе стала беспісьмовай мовай і існавала амаль выключна ў вусна-дыялектнай форме. Новая беларуская пісьменнасць, якая ўзнікла разам са з'яўленнем беларускамоўных твораў у 30-я гады ХІХ стагоддзя, «не магла ўжо, як і трэба было чакаць, абапірацца на традыцыі старабеларускай пісьменнасці. Гэтыя традыцыі мала-памалу забыліся да таго часу, і не было сэнсу ў новых умовах уваскрашаць прыёмы і сродкі літаратурнага выказвання, якія сталі здабыткам мінулага» (Шакун, 1964: 42). З-за адсутнасці прамой пераемнасці ў літаратурна-моўным працэсе беларускую пісьмовую мову на гэтым этапе прыйшлося нават не адраджаць, а фактычна ствараць нанова.

У першую чаргу неабходна было вызначыць характэрныя асаблівасці беларускай мовы і з іх улікам стварыць новы правапіс. У адрозненне ад старога, па сутнасці этымалагічнага, ён пачаў будавацца на прынцыпова іншай аснове – з паслядоўнай арыентацыяй на жывое вымаўленне. На гэтай аснове і фарміруюцца паступова новыя правапісныя традыцыі, складваюцца вядучыя прынцыпы беларускай арфаграфіі, афармляюцца канкрэтныя арфаграфічныя прыёмы і правілы. 

Яшчэ адной адметнай асаблівасцю правапіснага працэсу ХІХ – пачатку ХХ стагоддзя з’яўляецца тое, што выпрацоўка асноў новага правапісу ў гэты перыяд адбывалася ў вельмі хуткіх тэмпах і галоўным чынам стыхійна, непасрэдна ў практыцы кнігадрукавання. Афіцыйнай граматыкі беларускай мовы ў гэты час не існавала, і таму ў ХІХ – на пачатку ХХ стагоддзя пісьменнікі, не абмежаваныя ніякімі абавязковымі правіламі, афармлялі свае творы з арфаграфічнага боку на ўласны густ, адпаведна свайму веданню і разуменню мовы, абапіраючыся на найбольш знаёмы дыялект або дыялекты. У  ХІХ стагоддзі аўтарскія напісанні не карэціраваліся і траплялі ў друк фактычна ў нязмененым выглядзе. На пачатку ж ХХ стагоддзя ў выдавецтвах пры рэдагаванні рукапісаў рэдактары або выдаўцы  апрацоўвалі разнародны  рознадыялектны матэрыял з мэтай нівеліраваць аўтарскія асаблівасці. Яны адбіралі і ўводзілі ў пісьмовае ўжыванне пэўныя рысы дыялектнага або індывідуальнага характару, замацоўваючы іх у якасці нормы. Гэтыя нормы паступова набывалі статус абавязковых у межах пэўнага выдавецтва і, акрамя таго, станавіліся арыенцірам і для пісьменнікаў, якія пачыналі афармляць свае творы на ўзор арфаграфіі вядучых выдавецтваў. Такія неафіцыйныя нормы нярэдка парушаліся, менавіта таму, што не былі кадыфікаванымі, але ўсё ж у выніку дасягалася пэўнае арфаграфічнае адзінства, паступова складваліся агульнапрынятыя прыёмы і правілы пісьма. 

Такім чынам, працэс фарміравання норм у разглядаемы перыяд уяўляў сабой стыхійны натуральны адбор, хаця стварэнне беларускай граматыкі і вырашэнне праблемы нармалізацыі беларускай мовы не заставалася і па-за ўвагай навукоўцаў. Так, некаторыя спробы апісаць структуру беларускай мовы яшчэ ў ХІХ стагоддзі рабілі П.Шпілеўскі (1846) і К.Нядзведзкі (1853). Але іх працы так і не былі надрукаваныя і таму не маглі ўплываць на выпрацоўку норм беларускай арфаграфіі. Цікавасць да нарматыўных пытанняў значна ўзрастае на пачатку ХХ стагоддзя: з’яўляюцца такія публікацыі, як “Думкі да граматыкі”  Акцюба (“Дзянніца”, 1916, № 3-7), “Граматыка і родная мова”, “Наш правапіс” Язэпа Лёсіка (“Вольная Беларусь” 1917, № 17; 1918 № 4 і 14), “Аб наш правапіс” А.Луцкевіча (“Гоман”, 1918, № 29), “Jak prawilna pisać pa biełarusku. Ułażyŭ Ant. Zyckiewič” (Вільня, 1918), “Граматыка беларускай мовы” Б.Пачопкі і інш. Але ўсім гэтым працам бракавала навуковага падыходу і глыбокага асэнсавання вопыту тагачаснай выдавецкай практыкі, што было так неабходна для вырашэння праблем нармалізацыі.

Паваротным момантам у гэтай справе з’явілася «Беларуская граматыка для школ» Б.Тарашкевіча (Вільня, 1918), заснаваная на прадуманых навуковых прынцыпах. У ёй былі творча выкарыстаны ранейшыя стыхійныя арфаграфічныя напрацоўкі. З выхаду гэтай працы пачынаецца ўжо новы этап у гісторыі станаўлення сучаснага беларускага правапісу.

РАЗДЗЕЛ 2. ГРАФІКА.

2.1. Графічная дваістасць беларускага пісьма                ХІХ – пачатку ХХ стагоддзя

 На пачатку ХХ стагоддзя склалася надзвычай спецыфічная сітуацыя адносна графічнай перадачы на пісьме вуснай беларускай мовы. Натуральная для перыяду станаўлення любой мовы графічная варыянтнасць у межах пэўнай графічнай сістэмы на беларускай глебе дапаўнялася варыянтнасцю за кошт паралельнага выкарыстання  для графічнага афармлення беларускіх тэкстаў двух шрыфтоў — лацiнскага (у польскай мадыфiкацыi) i кiрылiцкага (на аснове рускай “гражданкi”). Графічная дваістасць на гэтым этапе развіцця беларускай графічнай сістэмы мела сваю перадгісторыю і была цалкам заканамернай на фоне тагачаснай культурна-гістарычнай сітуацыі.

Пачатак суіснавання названых тыпаў шрыфта ў практыцы беларускага кнігавыдання прыпадае на першыя гады ХІХ стагоддзя, калі пасля працяглага перапынку пачалося  аднаўленне пісьмовага выкарыстання беларускай мовы. Да гэтага часу тыповай беларускай  графікай была кірыліца, як у рукапіснай традыцыі, так і ў друкаваных тэкстах, пачынаючы ад скарынаўскіх выданняў ХІV стагоддзя па ХVІІІ стагоддзе. Выключэнне складаюць толькі тэксты беларускамоўных інтэрмедый да драматычных твораў канца ХVІІ - ХVІІІ стагоддзяў. Беларускія ўстаўкі ў гэтых п’есах, напісаных на польскай або лацінскай мовах, натуральна, таксама былі аформлены лацінскім шрыфтом. Акрамя таго, захаваліся нешматлікія прыклады выкарыстання лацінскай графікі пры перадачы беларускай вуснай гаворкі сярэдзіны ХVІІІ стагоддзя ў асяроддзі “адукаваных і/або сацыяльна мабільных беларусаў” (Мечковская, 1997: 338), у чым бачыцца актыўны польскі уплыў на беларускую культуру ў згаданы перыяд. 

У ХІХ стагоддзі пад час Першага нацыянальнага адраджэння пад уплывам шэрагу фактараў, найперш пазамоўных, паспрыяў таму, што лацінская графіка пачала актыўна прымяняцца для графічнага афармлення беларускай мовы, утвараючы альтэрнатыву кірыліцкаму шрыфту. З гэтага часу лацінская і кірыліцкая графічныя разнавіднасці на працягу пэўнага перыяду (ХІХ – пачатак ХХ ст.) функцыянавалі ў беларускай пісьмовай практыцы фактычна паралельна. 

У гісторыі славян у апазіцыі шрыфтоў у першую чаргу прасочваецца непасрэдная сувязь з апазіцыяй веравызнанняў: лацінкай карыстаюцца католікі, а кірыліцай – вернікі праваслаўнай канфесіі. Сітуацыя з беларускай графікай указанага перыяду не супярэчыла гэтай заканамернасці, паколькі на Беларусі, якая знаходзілася на руска-польскім этна-культурным і рэлігійным сумежжы традыцыйна паралельна функцыянавалі дзве разнавіднасці хрысціянскай рэлігіі – праваслаўе і каталіцызм. Аднак, акрамя гэтага фактара, які правакаваў суіснаванне розных алфавітаў у беларускім пісьменстве, “апазіцыя кірыліцы і лацініцы … аказалася ўключанай у шэраг іншых нацыянальна-палітычных і культурных працэсаў і калізій” (Мечковская, 1997: 338).

Спецыфічная і фактычна беспрэцэдэнтная графічная дваістасць беларускага пісьменства ХІХ – пачатку ХХ стагоддзя была вынікам своеасаблівага руска-польскага “двухмоўя” – адначасовага распаўсюджання на беларускай тэрыторыі дзвюх моў – польскай і рускай, якія былі не проста “суседкамі” беларускай, а мелі на Беларусі  пэўны функцыянальны статус: польская мова ўжывалася па традыцыі, як спадчына даўніх культурных і грамадскіх сувязяў беларускага і польскага народаў, а руская – як афіцыйная мова Расійскай дзяржавы, у склад якой уваходзіла Беларусь.

Суадносіны паміж названымі графічнымі сістэмамі гістарычна змяняліся ў адпаведнасці з тым, як з часам змяняліся ўмовы для бытавання польскай і рускай моў. 

Прыблізна да 60-х гадоў ХІХ стагоддзя беларускія творы друкаваліся пераважна лацінкай, выключаючы хіба што тыя, якія з’яўляліся ў рускім перыядычным друку. Лацінкай былі аформлены творы Я.Чачота, Я.Баршчэўскага, А.Рыпінскага, В.Дуніна-Марцінкевіча, “Мужыцкая Праўда” К.Каліноўскага. Выданні кірыліцай у гэты час з’яўляліся вельмі рэдка, асобнымі выданнямі ў 30-х-60-х гадах выйшла фактычна толькі тры беларускамоўных твора: “БясЬда старога вольніка”, “Расказ на бЬлорусском нарЬчіі” і “Прамова Старавойта”. 

Перавагу друкаванай прадукцыі на лацінцы  ў гэты час можна растлумачыць пэўным збегам абставін. Абвяшчэнне рускай мовы дзяржаўнай пасля далучэння Беларусі да Расіі на пачатку не вельмі прыкметна адбілася на становішчы польскай мовы на беларускіх тэрыторыях. Польская і мясцовая апалячаная шляхта па-ранейшаму працягвала гаварыць і пісаць па-польску. Да 30-х гадоў ХІХ стагоддзя польская мова была мовай школьнага навучання. Яе пазіцыі ўзмацняліся і распаўсюджанасцю, як ужо падкрэслівалася, на тэрыторыі Беларусі каталіцкага веравызнання. Увогуле, польская мова мела своеасаблівы статус мовы культуры і адукаванасці і доўгі час пераважала ў літаратурным ужытку. У такой сітуацыі зусім не дзіўна, што лацінка становіцца натуральным пісьмом адукаваных беларусаў і пачынае прымяняцца пры друкаванні беларускіх тэкстаў. Пісьменнікі, якія звярталіся да беларускамоўнай творчасці, а таксама выдаўцы беларускіх кніг, дзякуючы выхаванню, свядомай духоўнай арыентацыі, прыналежнасці да каталіцкай канфесіі былі цесна звязаны з польскай культурнай традыцыяй, і лацінскі алфавіт успрымаўся імі як элемент моўнай сувязі з польскай культурай. Усе аўтары, як правіла, добра валодалі польскай мовай, пісалі на ёй, а таму і свае беларускія творы афармлялі звыклай лацінкай. 

Ва ўмовах рускага моўнага ўціску выбар лацінкі быў да таго ж  часцей за ўсё свядомым апазіцыйным крокам, “семіятычна маркіраваным” апазнаваўчым знакам прыналежнасці да польскай культуры, і азначаў “каталіцкую, прапольскую і “заходнюю” (“еўрапейскую”) арыентацыю таго, хто піша; быў сімвалам яго апазіцыйнасці да Імперыі і салідарнасці з польскім свабодалюбствам” (Мечковская, 1997: 339). Гэты аргумент у большай ці меншай ступені, відаць, быў актуальным для ўсіх беларускамоўных аўтараў у ХІХ ст. Для К.Каліноўскага кірыліца была “літарамі ворага”, а лацінка – “натуральным пісьмом уніята Jaśka haspadara z pad Wilni, ад імя якога ён выступае ў абарону Rządu, варожага рускаму цару” (Мечковская, 1998: 286). В.Дунін-Марцінкевіч, свядома выбіраў лацінку для сваіх выданняў, хаця тым самым абмяжоўваў сваю чытацкую аўдыторыю і нават паставіў пад цэнзурны ўдар пераклад “Пана Тадэвуша”, які быў забаронены толькі з прычыны свайго лацінскага графічнага афармлення. Лацінка твораў Ф.Багушэвіча таксама была невыпадковай – захаваліся звесткі, што пісьменнік хацеў бачыць  іх аформленымі менавіта такім чынам, а сваю рукапісную “Скрыпачку беларускую” “завяшчаў жонцы аддаць у друк толькі пры той умове, калі яна будзе друкавацца лацінскімі літарамі” (гл. Мечковская, 1998: 286).

З другой паловы ХІХ стагоддзя набірае сілу імкненне рускага ўраду аслабіць польскі ўплыў на Беларусі і русіфікаваць яе. Пачатак гэтаму працэсу быў пакладзены пастановай 1859 г., якая ўтрымлівала распараджэнне забараніць “друкаванне азбук, што заключаюць у сабе прымяненне польскага алфавіта да рускай мовы”. Завозіць такія кнігі з-за мяжы таксама не дазвалялася. І хаця пастанова фармальна датычыла тагачаснай украінскай (маларускай) мовы, беларускамоўнае кнігадрукаванне таксама падпала пад яе дзеянне. У больш разгорнутым выглядзе забарона друкавання “лацінска-польскімі” літарамі была сфармулявана ў “Часовых правілах па цэнзуры”, якія былі зацверджаны ў 1862 годзе. Гэтымі цыркулярамі па сутнасці поўнасцю закрывалася дарога самабытнай беларускай кнізе, надрукаванай лацінкай, і з 60-х гадоў ХІХ стагоддзя выкарыстанне лацінскай графікі ў беларускім кнігадрукаванні зніжаецца. Калі ў 90-я гады адбываецца новы ўсплёск выдавецкай дзейнасці на беларускай мове, беларускі друк ужо актыўна карыстаецца кірыліцай, лацінкай выходзяць толькі творы Ф.Багушэвіча, надрукаваныя за мяжой царскай Расіі. Кірыліцкая графіка пераважае і ў першыя гады ХХ стагоддзя. Кірыліцай у гэты час друкуецца большасць арыгінальных і перакладных твораў і перыядычных выданняў. Лацінка таксама не выходзіць з ужытку, але заўважаецца тэндэнцыя яе выкарыстання толькі ў пэўных відах выданняў: пры перавыданні тэкстаў, раней надрукаваных лацінскім шрыфтом (напрыклад, твораў А. Міцкевіча, В. Дуніна-Марцінкевіча, Ф. Багушэвіча і інш.) і ў творах рэлігійнага зместу (напрыклад, Д. Банчкоўскага, Б. Пачобкі і інш.). Н.Б.Мячкоўская ў сваім артыкуле “Зачем одному народу две азбуки? (Кириллица и латинка в коллизиях белорусского возрождения)” паводле бібліяграфіі “Кніга Беларусі 1517-1917: Зводны каталог” (Мінск, 1986)  падае наступныя дадзеныя адносна інтэнсіўнасці кірыліцкага і лацінскага кнігадрукавання на беларускай мове ў ХІХ – пачатку ХХ ст.: за 1801-1905 гг. на лацінцы выйшла 27 беларускіх выданняў, на кірыліцы – 22, а за 1906-1917 гг. 84 выданні на лацінцы і 129 выданняў на кірыліцы (Мечковская, 1998: 282). Яшчэ больш паказальнымі выглядаюць падлікі, калі ў якасці памежнага ўзяць не 1906, а 1890 год, які можна лічыць паваротным у гісторыі беларускай графікі: з 90-х гадоў пазіцыі лацінкі ў беларускім кнігадрукаванні істотна паслабляюцца і яно становіцца выразна арыентаваным на кірыліцу. У  каталозе “Кніга Беларусі: 1517-1917” да 1890 года зафіксавана 25 выданняў на лацінцы і 3 – на кірыліцы, а за перыяд з 1891 па 1917 гады – 139 кніг на кірыліцы і толькі 67 на лацінцы1.

На пачатку ХХ стагоддзя заўважаецца яшчэ і такая цікавая кнігавыдавецкая з’ява, як выданні ў паралельных шрыфтах. Падобным чынам на пачатку ХХ ст. выходзілі выданні Э.Ажэшкі (“Гэдалі”, Вільня, 1907), Р.Зямкевіча (“Ян Баршчэўскі – першы беларускі пісьменнік ХІХ сталецця”, Вільня, 1911), К.Каганца (“Беларускі лемантар”, Пб., 1906), Цёткі (“Першае чытанне для дзяцей беларусаў”, Пб., 1906), кнігі _______________________________

1 Тут маюцца на ўвазе самастойныя беларускамоўныя выданні, без уліку тых фальклорных і этнаграфічных даследаванняў на рускай і польскай мовах, дзе адзначаюцца толькі асобныя беларускамоўныя фрагменты.

“Цукер” (Вільня, 1908) Вацюка Тройцы, “Задачнік для пачатковай школы” Г.Юрэвіча (Вільня, 1916), “Гутаркі аб гаспадарцы” Семпалоўскага (Вільня, 1909), “Як ратаваць уздутую жывёлу” К.Дулембы (Вільня, 1909), “Як мужыку палепшыць сваё жыццё” (Б.м., 
1906), “Як павялічыць зыск з кароў” (Вільня, б.г.), “Як рабіць добрые рамовые вуллі” (Вільня, 1910), газеты “Наша доля” (1906), “Гоман” (1916-1918). У двух графічных варыянтах пачалося і выданне газеты “Наша Ніва”. Усяго за перыяд з 1801 па 1917 гг. у паралельных шрыфтах выйшла 60 выданняў, з іх 56 кніг і 4 – газет і часопісаў (Мечковская, 1998: 283), большасць з якіх прыпадае на першае дзесяцігоддзе ХХ стагоддзя.

Хутчэй за ўсё такі выдавецкі прыём як паралельныя выданні ў розных шрыфтах быў выкліканы жаданнем прыцягнуць увагу як можна больш шырокага кола чытачоў, “садзейнічаць нейтралізацыі адмоўных наступстваў канфесіянальнага раздзялення” (J. Turonek: 351). Аднак з часам станавілася відавочным, што графічная празмернасць замаруджвае працэсы моўнага развіцця і на фоне агульнамоўных нарматыўных тэндэнцый з’яўляецца непрыймальнай, бо нерэальна “ў прыдаўленым русіфікацыяй краі, дзе пісьменных не было і чвэрці насельніцтва, аб’яднаць народ, прапаноўваючы яго розным групам розныя алфавіты” (Мечковская, 1998: 289).

 Паступова ў тагачасных беларускіх пісьменніцкіх і выдавецкіх колах выкрышталізоўваецца думка аб неабходнасці пазбаўлення ад графічнай дваістасці. У эпіцэнтры дыскусіі наконт абрання аднаго са шрыфтоў для перадачы беларускай мовы ў якасці адзінапрынятага аказалася газета “Наша Ніва”. У 1912 годзе на яе старонках разгарнулася актыўнае абмеркаванне гэтага пытання. У №№ 4, 5, 6, 8 і 19-20 газеты за гэты год у рубрыцы “Гутаркі с чытачамі” з’явілася серыя артыкулаў пад назвай “Які шрыфт?” за подпісам  І. М-скі, у якіх праводзіўся агляд розных чытацкіх думак аб тым, ці варта змяняць існуючую графічную сітуацыю і якому шрыфту трэба аддаць перавагу. У № 4 чытаем: “Чытачы дзеляцца на чатыры часці. Адны жадаюць толькі лацінскіх літар, другіе і лацінскіх і рускіх, трэйціе (а тых найбольш) толькі рускіх, а чацьвёртые – ізноў нейкаго новаго шрыфту, каторы-бы задаволіў усе патрэбы беларускай мовы”. Прыводзяцца таксама разнастайныя аргументы на карысць таго ці іншага графічнага варыянта. Напрыклад, некаторыя чытачы лічаць неабходным пераход на адзіны шрыфт, бо гэта апраўдана з фінансавага пункту погляду, другія ж выказваюцца за тое, каб захаваць абодва шрыфты, бо справа шрыфта не павінна ўкліньвацца ў традыцыйнае для беларускай тэрыторыі рэлігійна-культурнае супрацьстаянне ўсходнеарыентаваных праваслаўных беларусаў і заходнікаў-каталікоў і тым самым паглябляць падзел беларускай нацыі. Прыхільнікі лацінкі ўказваюць, што “лацінскім увесь культурны свет пішэ” (№ 4) і, адпаведна, выбар на карысць гэтага шрыфта наблізіць беларусаў да заходняй культуры, а, акрамя таго, будзе справядлівым у дачыненні да беларусаў каталікоў, якія не маюць дзе вучыцца сваёй мове ў лацінскім варыянце, у той час як рускі шрыфт пашыраны на Беларусі ў школьным навучанні. А тыя аўтары допісаў у “Нашу Ніву”, якія бачаць будучае беларускай графікі за кірыліцай, узгадваюць аб традыцыйнасці гэтага графічнага  тыпу (“падаю свой голас за тые літэры, якімі суджэна было друкавацца першай беларускай сьвецкай кніжцы – Статуту Літоўскаму” (№ 5)), а таксама аб тым, што праваслаўных насельнікаў на Беларусі значна больш, чым каталікоў, і, значыць, пры выбары кірыліцы меншай колькасці людзей прыдзецца перавучвацца і прыстасоўвацца да новай нязвыклай для іх графікі. Некаторыя карэспандэнты заклікаюць, нягледзячы на ўласныя прыхільнасці, арыентавацца пры выбары шрыфта на агульную карысць і ўвогуле не падыходзіць да змянення графікі з максімалісцкіх пазіцый, бо гэта справа толькі практычная, а не прынцыповая, і тып графікі не можа пераіначыць адметнасць нацыянальнага мыслення. Так, напрыклад, сцвярджае Янка Купала, які піша, “… культуру ня шрыфт творыць, а ідэі, якія сеюцца ў народзе друкаваным словам... ” (№ 5).  У падагульняючым артыкуле ў № 19-20 канстатуецца, што немэтазгодна весці гаворку аб нейкім абсалютна новым шрыфце, бо “пры цяперашніх варунках жыцця – беларусоў не навучыш новых літэр. Завясьці новые літэры – гэта значыць затрымаць беларускае адраджэньне на некалькі дзесяткаў год”. Што датычыць ужо існуючых графічных тыпаў, то на карысць лацінкі прыводзяцца такія аргументы:

      “1) Лацінскі шрыфт пануе бадай усюды паміж культурнымі народамі, і цяпер нават шмат народоў, што маюць свой уласны шрыфт, пераходзяць на лацініку.

2) Лацінікай лепш і чысьцей можна аддаць асобеннасьці беларускай мовы”.

Кірыліцкі ж шрыфт мае наступныя перавагі:

      “1) Мы бела-русы, а не бела-ляхі, і наш шрыфт родны – рускі.

2) Рускімі літэрамі пісалі нашы слаўные князі часоў національнай незалежнасьці, і гэты шрыфт ужываў урад (правіцельство) Вялікаго Княжства Літоўскаго.

3) Пры цяперашніх школах рускі шрыфт куды больш пашыраны на Беларусі.

4) Беларусоў праваслаўных, што знаюць толькі рускіе літэры, у пяць разоў больш, чым каталікоў.

5) Лацінскіе літэры самі па сабе зусім не прыблізяць беларусоў да заходняй культуры, бо культуру ня шрыфт шырыць, а ідэі і знаёмства чужых моў”. 

Падсумоўваючы разнародныя чытацкія меркаванні, аўтар згаданай серыі артыкулаў указвае, што большасць чытачоў “Нашай Нівы” аргументавана выказалася за кірыліцу, і адпаведна робіць вывад, што гэты шрыфт “пры цяперашніх варунках … можэ прынясьці нам найбольш карысьці”. У адпаведнасці з вынікамі дыскусіі  ў хуткім часе  спыняецца друкаванне “Нашай Нівы” ў двух шрыфтах, і газета пачынае выходзіць у свет толькі на кірыліцы.

Магчыма, аўтарытэт “Нашай Нівы” адыграў пэўную ролю ў тым, што выкарыстанне лацінкі ў беларускім пісьменстве на працягу другога дзесяцігоддзя ХХ ст. паступова ўсё больш зніжаецца. Лацінскі шрыфт, праўда, усё ж працягвае прымяняцца для афармлення беларускіх тэкстаў. Пасля 1912 года гэтым шрыфтом надрукаваны, напрыклад, такія выданні, як “Apawiedańnia i lehiendy wieršam roznych autaraŭ” (Wilnia, 1914), “Betlejka” (Wilnia, 1915), Ziziula Andrej “Z rodnaha zahonu” (Wilnia, 1914) і “Słowa praŭdy ab mowie i doli biełarusa” (Pb., 1917), Biadula Zmitrok Abrazki (Pb., 1913), Kołas Jakub “Batrak” (Pb., 1913), Наrtny Ciška Pieśni Ciški Hartnaha (Pb., 1913), Paprawka B. “Rady dla matak” (Wilnia, 1914), Swajak Kazimir “Alkahol” (Wilnia, 1913), Tönnies Alfons Praktyčnyje rady ab razwiedzieńni i kiraŭnictwie z ukazańniem użytka niekatorych harodnin (Wilnia, 1917), ужо названыя выданні рэлігійнага зместу, газета “Biełarus” (1913-1915). Працягвалася і выданне беларускіх тэкстаў у паралельных шрыфтах, хаця далёка не ў такім аб’ёме, як раней (гл. с.7). У двух графічных варыянтах была выдадзена ў Вільні ў 1918 годзе і першая беларуская граматыка (“Беларуская граматыка для школ” Б.Тарашкевіча). У паслярэвалюцыйны час кірыліцкі і лацінскі шрыфты суіснавалі на тэрыторыі Заходняй Беларусі да часу аб’яднання яе з Усходняй Беларуссю ў 1939 годзе. Нават у некаторых падручніках абодва алфавіты падаваліся як раўнапраўныя, напрыклад, у падручніку С.Паўловіча “Першыя зярняткі. Беларуская граматыка для хатняга навучання” (Вільня, 1936). Лацінка называецца другой беларускай графікай, якая ўжываецца ў беларускай мове “побач з кірыліцай, хоць і радзей” (Тарашкевіч: 49), ва ўсіх перавыданнях “Граматыкі” Б.Тарашкевіча і ў дапаможніку Я.Лёсіка “Граматыка беларускае мовы: Фонэтыка” (Менск, 1926). А пад час нямецкай акупацыі Беларусі ў Мінску выйшлі два дапаможнікі Я.Станкевіча, у якіх падаваліся правілы пераходу з адной графікі на другую: “Lemantar pierachodny z łacinicy na kirylicu” (1942) i “Кніжка вучыцца і чытаць лацінкаю” (1943). 

Беларуская лацінка ўжываецца і ў нашыя дні, найперш у выданнях беларускай эміграцыі. Яе выкарыстоўваюць таксама беларусы – прадстаўнікі этнічных меншасцей на тэрыторыі іншых краін за межамі Беларусі. Непасрэдна на беларускай тэрыторыі лацінка даволі рэгулярна прысутнічае на старонках адноўленай у 1991 годзе газеты “Наша Ніва”, а яе № 18 за 1993 год увогуле цалкам набраны лацінкай.

 Аднак так масава як у ХІХ  - на пачатку ХХ ст. лацінка ў беларускай пісьмовай практыцы больш не выкарыстоўвалася, хаця прапановы аб яе вяртанні неаднаразова выказваліся беларускімі навукоўцамі і прадстаўнікамі грамадскасці (у 20-я гады на Акадэмічнай канферэнцыі 1926 года, пад час правапіснай дыскусіі 90-х гадоў ХХ ст.). Адзіная ніша, дзе на сённяшні дзень дапускаецца прымяненне лацінкі – гэта разнастайныя дакументы, пашпарты, нарматыўныя даведнікі, карты, у якіх патрабуецца перадача беларускіх лексем сродкамі лацінскай графікі. Тым не менш, нягледзячы на тое, што лацінка страціла свае функцыі ў беларускім пісьменстве, трэба аддаваць належнае той ролі, якую яна адыграла ў фарміраванні і развіцці беларускай літаратурнай мовы. 

   2.2. Беларуская лацінка

Лацінскі алфавіт у беларускіх тэкстах ХІХ – пачатку ХХ стагоддзя выкарыстоўваўся пераважна ў польскім варыянце. Пры гэтым для перадачы галосных прымяняліся тыя ж літары, што і ў іншых славянскіх мовах з друкаваннем на лацінскай графічнай аснове: літарай а перадавалі гук [а], о –  [о], u –  [у], e – [е], i – [і], y – [ы]. Пры адсутнасці ў лацінскай графіцы спецыяльных літар тыпу кірыліцкіх я , ю , ё , е для абазначэння біфанемнага комплексу “j + галосны” ўжываліся спалучэнні літары  j  з  а, o , e , u : jana, hulaju, majo, jechać. 
У сістэме кансанантызму  шчылінныя [ш] і [ч] перадаваліся дыграфамі sz i cz, зычныя [з], [ж], [дз], [дж] – адпаведна знакамі z , ż , dz, dż (zwon, żaleć, stahoddzie , dożdż), [х] – спалучэннем літар ch (chmara, chwalicca). Для перадачы цвёрдага [л] ужывалі знак ł, мяккага – l (haława, lahodny i hulać, kultura). Іншыя парныя цвёрдыя і мяккія гукі не мелі асобных знакаў, і дыферэнцыяльная прыкмета мяккасці зычнага абазначалася літарай і : sprawiedliwy, biada, pawioz, dziurka. У беларускай лацінцы існавалі дзве графемы для гука [г]: фрыкатыўны [γ] перадаваўся праз h (piaragnaŭ, hetak), а выбухны –  праз g (aniegdy, gniebić). Для перадачы гука [і] нескладовага ўжывалі знак j : moj, wiasnoj, znajszоŭ. Мяккасць зычных перад зычнымі (асіміляцыйная мяккасць) і мяккія канцавыя зычныя перадаваліся з дапамогай спецыяльнага надрадковага значка: apuścili, świet, dźwiery, hawaryć, pisać.

Пералічаныя спосабы пісьмовай перадачы гукаў беларускай мовы сродкамі лацінскай графікі былі безальтэрнатыўнымі і паслядоўна прымяняліся ва ўсіх беларускіх выданнях лацінкай ХІХ – пач.ХХ стагоддзя.

Калі ж трэба было зафіксаваць на пісьме несуадносныя беларускія і польскія фанетычныя з’явы дастаткова выразна праяўлялася гарфічная варыянтнасць. Так, спецыфічныя польскія  насавыя галосныя у беларускай лацінцы або перадаваліся, як і ў польскай мове, графемамі ą і ę (вельмі рэдка, прычым, як правіла, у запазычаных лексемах): ciągle, swiąncony, jęczaŭ, prędki, або на іх месцы пісалася спалучэнне галоснага з зычным тыпу majentność, paświanczаje. 
Даволі доўгі час у беларускіх тэкстах лацінкай варыянтнай  была графічная перадача спецыфічных беларускагіх гукаў, напрыклад, [у] нескладовага. Да 1906 года ў гэтай функцыі выкарыстоўваліся графемы ú, û, ū, ů. У выданнях пасля 1906 года трывала замацоўваецца графема ŭ. 

У межах беларускай лацінкі на пачатку ХХ стагоддзя мела месца выразная храналагічная графічная варыянтнасць. А менавіта, пачынаючы прыблізна з 1906 года дыграфы sz , cz паступова замяняюцца графемамі š i č. Гэты варыянт лацінкі ўмоўна называюць чэшскім (Р.Зямкевіч на пачатку   ХХ ст. назваў яго чэшска-беларускім), хаця падобны спосаб абазначэння шыпячых прыняты і ў іншых мовах, напрыклад, у славацкай, літоўскай, латышскай, эстонскай мовах. Калі наконт мэтазгоднасці выкарыстання лацінкі або гражданкі (як называлі кірыліцу), як ужо ўказвалася, вяліся сур’ёзныя дыскусіі, у прыватнасці на старонках “Нашай Нівы”, то аб прычынах пераходу да перадачы гукаў [ш], [ч] літарамі š i č якіх-небудзь звестак у тагачасным друку няма. Факт такіх графічных змяненняў у лепшым выпадку толькі канстатуецца на пачатку некаторых выданняў, аднак ніяк не каментуецца. 

Выкарыстанне дыякрытыкаў мела перавагу перад дыграфамі, паколькі больш адпавядала фанетычнаму прынцыпу новай беларускай арфаграфіі, згодна з якім пажадана, каб кожнаму гуку вуснай мовы адпавядаў адзін літарны знак. Аргументам для новаўвядзенняў магло паслужыць і тое, што дыякрытычныя знакі лягчэй засвойваюцца і распазнаюцца ў тэксце. Аднак галоўны сэнс увядзення гачыкаў, на думку Н.Б.Мячкоўскай, “заключаўся не ў пошуках “эканамічных рашэнняў”, а ў этнасацыяльнай семіётыцы: важна было абазначыць сваю “няпольскасць”. Па-першае, гэта адпавядала задачам нацыянальнай самаідэнтыфікацыі беларусаў. Па-другое, не зусім польская лацінка паслабляла папрокі з боку ахраніцеляў вялікадзяржаўнасці  ў “прапольскасці” беларускага адраджэння” (Мечковская, 1998: 290). Падобнай думкі прытрымліваецца і даследчыца М.Б.Лычкоўская, якая лічыць, што з’яўленне ў беларускіх тэкстах дыякрытычных знакаў выклікалася жаданнем надаць свайму алфавіту “ўласны твар, адрозны ад бліжэйшых суседзяў” (Лычкоўская: 100). У названай графічнай замене, такім чынам, прасочваецца матыў барацьбы за беларускую нацыянальную самабытнасць. Для беларускіх дзеячаў ХІХ ст., як адзначае Н.Б.Мячкоўская, ён быў яшчэ невядомым, а пачаў надзвычай энэргічна і паслядоўна развівацца на пачатку ХХ ст. (Мечковская, 1998: 290).

Першыя спробы скарыстаць лацінку адрозную ад польскай для афармлення беларускіх тэкстаў, паводле беларускай даследчыцы М.Б.Лычкоўскай (Лычкоўская: 101), праводзіліся яшчэ ў ХІХ стагоддзі і ў першыя гады ХХ ст. пры запісах беларускіх фальклорных тэкстаў: побач з выданнямі Чачота, Рыпінскага, Ельскага, Федароўскага, Бадуэна дэ Куртэнэ, у якіх прымянялася традыцыйная польская лацінка, некаторыя даследчыкі беларускага фальклору спрабавалі вынайсці альтэрнатыўныя спосабы запісу беларускіх тэкстаў на лацінцы. Так, у кнізе Людвіга Кубы “Běloruska narodni piseň” (Praha, 1887) аўтар прымяняе чэшскую лацінку, дадаткова ўводзячы графемы ё і ŭ; у выданні “Podania białoruskie zebrane przez Władysława Werygę poprzedzone wstępem przez Jana Karłowicza” (Lwów, 1889) замест польскіх дыграфаў  dź, dż, ch, cz, sz, rz  выкарыстоўваюцца графемы ď, δ, х, č, š, ř ; а ў выданні Эдварда Кліха “Teksty białoruskie z powiatu Nowogradzkiego” (Kraków, 1903) на аснове лацінкі распрацавана арыгінальная графічная сістэма з выкарыстаннем 34 знакаў для абазначэння галосных гукаў і 47 – для зычных.
Аднак найбольш жыццяздольным аказаўся варыянт лацінкі з заменай sz , cz на š , č . Упершыню ён быў уведзены ў кніжцы К.Каганца “Беларуски лемэнтар або Першая навука чытання” (Пецярбург, 1906), а з 1909 года трывала замацаваўся ў якасці асноўнага пры афармленні беларускіх тэкстаў лацінкай: ščaście, strašna, šery, znače, čyżyk, wiečer, čuracca і інш. 

Так званы чэшскі варыянт беларускай лацінкі з’яўляецца сістэмай  графічных абазначэнняў нядрэнна прыстасаванай для перадачы беларускіх фанетычных асаблівасцяў. Сфарміраваўшыся на пачатку ХХ стагоддзя, ён у далейшым фактычна не падлягаў перапрацоўцы. Адзінае, чым сучасная беларуская лацінка адрозніваецца ад лацінкі пачатку ХХ стагоддзя, гэта выкарыстанне для абазначэння гука  [в] графемы v замест w .

2.3. Беларускія тэксты кірыліцай

Пры ўзнаўленні друкавання тэкстаў на беларускай мове кірылічным шрыфтом на пач. ХХ стагоддзя ўзорам паслужыла рускае кірылічнае кнігадрукаванне з ужо адпрацаванымі прыёмамі перадачы рускай мовы на пісьме, кадыфікаванымі ў граматыцы Я.К.Грота. Выкарыстанне альтэрнатыўнай кірыліцкай сістэмы – украінскай “драгаманаўкі” – адзначана толькі ў адным выданні: перакладной украінскай брашуры “Про багацтво да бьедносць” (Жэнева, 1881). 

Сістэма рускага дарэвалюцыйнага алфавіту характарызавалася некаторай збыткоўнасцю, што заключаецца ў неадрозненні аднаго гука адносна некалькіх знакаў або ў абазначэнні па традыцыі ўжо неіснуючага гука. На першым этапе кірылічны алфавіт рускай мадыфікацыі пры стварэнні тэкстаў на беларускай мове запазычваўся амаль механічна. Збыткоўныя графічныя знакі, натуральна, трапілі і ў беларускія выданні, што было адной з прычын графічнай варыянтнасці тагачаснай беларускай кірыліцы. Праявілася гэта ў наступным: 

У галіне вакалізму

· Побач з літарай е для абазначэння аднаго і таго ж гука ўжывалася літара Ь : да поўсмерци, на рельсахъ, поле і цЬна, Ьздзяць, на вайнЬ. У рускай мове літара Ь пісалася на месцы старажытнага гука, які гучаў прыблізна як дыфтонг іе і затым у рускай і беларускай мовах супаў з гукам [е]. У рускім правапісе ў радзе слоў і пазіцый ён па традыцыі працягваў абазначацца спецыфічным знакам. Этымалагічнае напісанне Ь на ўзор рускай арфаграфіі практыкавалася і ў беларускіх выданнях. Але ў іх у адрозненне ад рускай мовы гэтую літару пісалі некалькі адвольна. У многіх выданнях яна не ўжывалася ўвогуле. У тых жа, дзе яна выкарыстоўвалася, яе напісанне не было да канца паслядоўным: там, дзе неабходна было пісаць Ь , маглі ўжываць е (чаловекъ, человекъ, дзве, улезци, хлеб, свет, мейсца, белое). Паралельныя напісанні можна сустрэць нават у межах аднаго выдання. Для падобнай непаслядоўнасці былі аб’ектыўныя прычыны. Правільна ўжываць літары е і Ь немагчыма без спецыяльных ведаў  па гісторыі мовы, этымалогіі слова і г.д., якіх, натуральна, не мае кожны з пішучых. У рускай мове ў такой сітуацыі можна было арыентавацца на нарматыўныя правілы, звяртацца да даведнікаў, дзе рэгламентавалася ўжыванне гэтых літар у канкрэтных выпадках. У беларускай жа мове на той час, як вядома, нарматыўная граматыка адсутнічала, а з рускімі правіламі і даведнікамі, магчыма, не заўсёды звяраліся. Акрамя таго, ва ўласнабеларускіх лексемах тую ці іншую літару ўвогуле маглі пісаць толькі інтуітыўна. Усё гэта і выклікала разнабой у напісаннях. Трэба адзначыць, што ў адносінах да літары Ь вельмі рашуча праявілася тэндэнцыя да пазбаўлення ад збыткоўных графічных знакаў: пазней 1904 года яна магла выкарыстоўвацца ў беларускіх тэкстах толькі выпадкова. 

· Гук [i] абазначаўся дзвюма літарамі: і (дзесяцярычным) і и (васьмярычным). Як і ў рускай мове, пры выкарыстанні гэтых знакаў абапіраліся на ўмоўнае правіла, якое існавала ў рускай арфаграфіі да рэформы 1917-1918 гг. і згодна з якім літара и пісалася перад зычнымі, а і – перад галоснымі і паўгалосным [j]: сьвиснуло, у двоихъ, без ихъ і дзикія, пріЬхала, вяликій, бійце. Акрамя таго, у беларускіх тэкстах  і пісалася перад [у] нескладовым, які, відаць, лічыўся паўгалосным, як і [j]: зъ сіўкай, пабіў, пастановіў. Адступленні ад гэтых умоўных правілаў былі літаральна адзінкавыя: чыноўнікам, зрабілося, заневольнічэства. Аднак у беларускіх тэкстах варыянтнасць пры абазначэнні гука [і] даволі хутка знікае. Спачатку выбар быў зроблены на карысць літары и: яна дастаткова паслядоўна выкарыстоўвалася ў выданнях на працягу 1906-1908 гг.: ачарнили, низинькия, гнеуливы, над линиями. Пасля 1908 года ва ўсіх беларускіх выданнях кірыліцай трывала замацоўваецца літара і: развесяліць, клічэ, павінен, уселякіе, другіе, засароміўшыся, пій, схіліўшы.  На думку А.І.Яновіч, выключэнне з беларускага алфавіта знака и адбылося на старонках тагачаснай папулярнай беларускай газеты “Наша Ніва” ( Яновіч:  17). 

· Як і ў рускай мове, у беларускіх кірылічных тэкстах на працягу пэўнага перыяду пасля канцавога зычнага пісалася літара ъ – знак для зніклага галоснага няпоўнага ўтварэння (рэдукаванага): голасъ, тамъ, Богъ, зъ царавыхъ слугъ. У старажытны перыяд гэтая літара перадавала своеасаблівы гук – галосны няпоўнага ўтварэння, або рэдукаваны. Пазней, пасля знікнення слабых рэдукаваных, у старажытнарускай пісьменнасці пры злітным напісанні слоў (без прабелаў) ъ пачаў абазначаць канец слова і з’яўляўся паказчыкам цвёрдасці канцавога зычнага. Гэты знак па традыцыі ўжываўся ў рускім пісьме і ў ХІХ – пачатку ХХ стагоддзя, хаця яго празмернасць была абсалютна відавочнай. У рускай мове правіла напісання гэтай літары было скасавана толькі пад час рэформы 1917-1918 гг. У беларускіх тэкстах яна знікла значна раней. Яна не выкарыстоўваецца ўжо ў некаторых выданнях самых першых гадоў ХХ ст., у выданнях 1906-1908 гг. – ужываецца толькі спарадычна, і ўвогуле не сустракаецца пасля 1908 года. 

У галіне кансанантызму
Пры абазначэнні зычных графічная варыянтнасць у сістэме беларускага кірылічнага пісьма ХІХ – пачатку ХХ стагоддзя выклікалася не графічнай празмернасцю, а праявамі непаўнаты зыходнага кірыліцкага алфавіт. Так, пры абазначэнні зычных у кірылічным алфавіце знакаў аказалася менш таго, чым патрабавалася для перадачы спецыфікі беларускай кансанантнай сістэмы –  у кірыліцы адсутнічалі знакі для перадачы гукаў [дз’] і [ц’], якія развіліся ў беларускай мове ў выніку змякчэння [д] i [т], а таксама гукаў [дж] і [ў]. 

Для абазначэння спецыфічнага беларускага злітнага гука [дж] безальтэрнатыўна замацаваўся дыграф дж, хаця, паводле назіранняў А.І.Яновіч, ён быў уведзены дастаткова позна – толькі ў першым дзесяцігоддзі ХХ стагоддзя (Яновіч: 21). 

А вось адназначныя спосабы пісьмовай перадачы гукаў [дз’], [ц’] і [ў] у беларускіх кірылічных тэкстах разглядаемага перыяду замацаваліся не адразу. 

· Пры адлюстраванні на пісьме [дз’] і [ц’] з сярэдзіны ХІХ стагоддзя ў беларускамоўных выданнях выкарыстоўваюцца знакі дз і ц (прыходзицца, раздзелим, счасьце, чысценька). Аднак побач з гэтымі літарнымі абазначэннямі, якія ўтварыліся ў выніку арыентацыі на акустычныя характарыстыкі беларускіх гукаў, у той жа функцыі ўжываліся і традыцыйныя кірыліцкія літары д і т (здЬлать, учить). Гук [ц’], акрамя таго, мог перадавацца спалучэннем тс (здзЬкаться, погубитсь). Прычым, як адзначае А.І.Яновіч, указаныя графічныя варыянты маглі адвольна камбінавацца нават у межах аднаго канкрэтнага выдання: напрыклад, дз, ц, тсь (здЬкаться, погубитсь, буркнець), д і ц (злодЬй, чесценъ); д, т, ц (гляди, даражицца, батька); дз, ц, т (людзи, весци, правительства) (Яновіч: 20). У выданні М. Косичъ “На пиресяленьня” (Черниговъ, 1903) намі заўважаны варыянты дз, д, т, ц (здЬлать, будзиця). Да 1906 года варыянтны адбор вырашыўся на карысць знакаў дз і ц. Такі спосаб перадачы спецыфічных беларускіх афрыкат паспяхова прыжыўся ў беларускай кнігавыдавецкай практыцы ХІХ – пач. ХХ стагоддзя, а ў “Беларускай граматыцы для школ” Б.Тарашкевіча графемы дз і ц былі замацаваныя як асобныя графічныя знакі. У 20-я гады ХХ стагоддзя рабіліся спробы ўвесці новыя графемы для дз (напрыклад, на Акадэмічнай канферэнцыі па рэформе беларускага правапісу і азбукі ў 1926 годзе Я.Лёсік прапаноўваў выкарыстоўваць у такой ролі знак дˇ, а П.А.Растаргуеў рэкамендаваў замяніць дз літарай сербскага алфавіту – ђ). Аднак прапанаваныя замены не былі ажыццёўлены, і літары дз і ц засталіся ў складзе беларускай графікі. 

· Для перадачы своеасаблівага беларускага паўгалоснага лабіялізаванага гука [ў] даволі рана пачала прымяняцца спецыяльная графема ў – яшчэ пры запісах народнай мовы ў этнаграфічных выданнях сярэдзіны ХІХ стагоддзя. Аднак гэты знак ў беларускіх тэкстах замацаваўся не адразу. Працяглы час ён выкарыстоўваўся паралельна з літарамі в і у. У некаторых выданнях паслядоўна ўжывалася тая ці іншая з названых графем, напрыклад, у адным з выданняў паэмы “Тарас на Парнасе” (Гродна, 1896) гук [ў] стабільна перадаецца літарай у: жіу, служіу, пятухоу, штурхауся, а ў выданні “Про багацтво да бьедносць” (Жэнева, 1881) – літарай в:  паслав, довгаjо. Але часцей у межах канкрэтных выданняў яны былі прадстаўлены рознымі камбінацыямі: в, ў (ставъ, взяць, не ўзглянець); в, у (поплывъ, всхадився, у волю), в, у, ў (вставай, даўшы, быў, у голасъ, воукъ) (Яновіч: 21-22). Пры гэтым выкарыстанне той ці іншай літары магло быць стыхійным, але часам адзначаюцца і пэўныя заканамернасці іх напісання: так, у выданнях паэмы “Тарас на Парнасе” (Магілёў, 1900, 1902; Віцебск, 1898, 1904, 1910) літара в ужывалася пераважна ў сярэдзіне слоў і на канцы дзеясловаў прошлага часу муж. роду для абазначэння [ў], які паходзіў з [л] (довго, рЬзанувся, товстый, бравъ, лятЬвъ), а ў – на месцы пачатковага [в], этымалагічнага [у] або прыназоўнікаў у і в (ўсё, ўперёдъ, ўжо не ўвидавъ, ў школи, ў бору, за плячми ў яго). Такі графічны разнабой асабліва выразна прасочваецца ў выданнях да 1906 года. Пазней “найбольшай распаўсюджанасцю характарызуецца графічная сістэма з варынтнасцю графем у і ў, размеркаванне якіх не вызначаецца паслядоўнасцю” (Яновіч: 22). Варыянтнасць пры ўжыванні графем у і ў з’яўлялася пры гэтым не графічнай асаблівасцю, а вынікам неадпрацаванасці адпаведнага арфаграфічнага правіла, упершыню сфармуляванага і кадыфікаванага толькі ў “Беларускай граматыцы” Б.Тарашкевіча.
У шэрагу выпадкаў графічная варыянтнасць у беларускіх  кірыліцкіх тэкстах разглядаемага перыяду не была звязана з асаблівасцямі  зыходнай рускай “гражданкі”, а выклікалася пошукамі аптымальных графічных прыёмаў. Гэта характэрна для наступных выпадкаў.

· Абазначэння ятованага [о] і [о] пасля мяккіх зычных. Гэты гук у беларускіх кірылічных выданнях перадаваўся рознымі графічнымі сродкамі: літарамі е, ё, е, ê або дыграфамі  іо (йо, ио, іô, ьо), выкарыстанне якіх адпавядала “графічнаму прыёму абазначэння мяккасці папярэдняга зычнага, уласціваму польскай графіцы, што было абумоўлена шырока распаўсюджанай практыкай стварэння беларускіх тэкстаў на аснове лацінскай азбукі польскай мадыфікацыі” (Яновіч: 19). У межах выдання мог ужывацца або адзін з названых графічных варыянтаў, або разнастайныя паралельныя напісанні: ён, у далёкой дарозі, чацьвёрты, дзянйок, упіорлася, віоска, часам нават матываваныя. Напрыклад, для перадачы [о] пасля мяккіх зычных у выданні М.Косіч “На пиресяленьня” (Черниговъ, 1903) выкарыстоўваецца е або ё (дзянёчык, с сёл, скрозь намётку), а ў пецярбургскай газеце “Дзянніца” прымяняецца спалучэнне літар ьо (усьо, жыцьцьо, зямльою, с Пятрусьом), для абазначэння ж ятованага [о] у пачатку слова і пасля галосных у абодвух выданнях пішацца йо (йокнула, йон, йосьць; майо, ручайочкі, у гайочку). Пачынаючы з 1904 года, прыярытэтным спосабам перадачы [о] ятованага і пасля мяккіх зычных у беларускіх выданнях пачатку ХХ стагоддзя становіцца літара ё. У некаторых выданнях яна яшчэ ўжывалася факультатыўна, як і ў рускай мове (щёгад, вёска, гранё, але гнезды, березкі, у жернах) або суседнічала з дыграфамі (напрыклад, у газеце “Наша Доля”: з далёких, цёмны, восьмимильённы, але йон, жыў йою, жыцціо, для віоскі). Аднак у большасці выданняў ё стабільна замацавалася ў якасці адзінапрынятага варыянта, а ў далейшым была ўведзена ў сістэму беларускага алфавіта ў “Беларускай граматыцы” Б.Тарашкевіча.

· Абазначэння спалучэння гукаў [шч]. Да 1906 года пад уплывам рускай графікі яно перадавалася праз щ. У пазнейшых выданнях у якасці альтэрнатыўнага графічнага варыянту пачынае сустракацца дыграф шч. У 1906-1908 гадах ён ўжываецца яшчэ паралельна з щ, напрыклад, у газеце “Наша Доля” (ешчэ, нябошчыку і памещэнне, ящэ) у “Жалейцы” (Пб., 1908) Янкі Купалы (яшчэ і нябощикау), а пазней упэўнена выцясняе з беларускіх выданняў рускую графему.  У большасці беларускіх выданняў пачатку ХХ стагоддзя напісанні з шч безальтэрнатыўныя: памешчыки, апушчаць, ешчэ, жытнишчэ.
· Абазначэння на пісьме выбухнога гука [g]. У некаторых беларускіх выданнях пачатку ХХ стагоддзя адзначаецца выкарыстанне спецыфічнай графемы ґ , якая ў асобных выпадках, часцей за ўсё ў запазычаных словах, замяняе графему г : заґукаў, ґук, ґалаве, орґанизмоў, ґвалт, ґмах. Аднак  ужыванне такога літарнага знака не стварала выразнай графічнай варыянтнасці. Адносна паслядоўнай графічнай асаблівасцю ён становіцца толькі ў асобных выданнях, напрыклад, у творах Янкі Купалы, выдадзеных у Пецярбурзе – “Адвечная песня” (1910), “Жалейка” (1908), “Паўлінка” (1913).
· Перадачы асіміляцыйнай мяккасці. У абсалютнай большасці кірылічных беларускіх выданнях у гэтай ролі выкарыстоўваўся мяккі знак: сьнег, песьняр, кузьня, зьвер, лезьці. Пэўнай спецыфікай вызначалася толькі кірыліца ў лонданскім выданні “Пес’ні” (1904), дзе для абазначэння асіміляцыйнай мяккасці адзначана ўжыванне апострафа: пес’ні, с’лёзы, дз’ве, хаця хрысьциць, мядзведзь.

У цэлым за “нашаніўскі перыяд” у ходзе графічнай нармалізацыі у сістэме беларускай лацінкі і кірыліцы былі выпрацаваны  “апазнавальныя знакі”, якія стваралі цалкам пэўнае аблічча беларускага пісьма. Гэтай своеасаблівасці дастаткова, каб хутка адрозніць беларускі тэкст у гражданцы ад рускага і ўкраінскага, а старонку друку ў беларускай лацінцы – ад старонкі ў польскім” (Мечковская, 1998, с. 290-291).

